b'\n_START_ARTICLE_\nNAV\n_START_SECTION_\nNAV-reformen\n_START_PARAGRAPH_\nMuligheten for en felles etat for arbeid, trygd og sosialtjenester ble f\xc3\xb8rst bedt utredet av Stortinget i desember 2001. Stortinget mente dette kunne l\xc3\xb8se problemet med at personer ble kasteballer mellom arbeidsmarkedsetaten (Aetat), trygdeetaten og den kommunale sosialtjenesten. Bondevik II svarte med \xc3\xa5 foresl\xc3\xa5 to etater. Ogs\xc3\xa5 Ratts\xc3\xb8-utvalget som la fram NOU 2004:13 i juni 2004, foreslo to etater for \xc3\xa5 begrense utfordringene med omstilling og ledelsesutfordringer n\xc3\xa5r det gjaldt \xc3\xa5 samle et stort antall ulike oppgaver innen \xc3\xa9n etat. _NEWLINE_I mars 2005 hadde imidlertid vinden snudd, og da Bondevik II la frem st. prp. 46 \xc2\xabNy arbeids- og velferdsforvaltning\xc2\xbb, ble det foresl\xc3\xa5tt \xc3\xa9n etat. Forslaget fikk bred tilslutning i Stortinget, og 1. juli 2006 ble NAV offisielt etablert. Det f\xc3\xb8rste NAV-kontoret \xc3\xa5pnet i Tr\xc3\xb8gstad i \xc3\x98stfold i oktober samme \xc3\xa5r. Det siste av 457 kontorer \xc3\xa5pnet i Kristiansand i april 2011, noe som markerte en avslutning p\xc3\xa5 organiseringen av NAV-reformen._NEWLINE_If\xc3\xb8lge myndighetene var hensikten med NAV-reformen \xc3\xa5 bryte med etablert norsk trygde- og st\xc3\xb8nadspolitikk, og legge kraft bak arbeidslinja: \xc2\xabDagens organisering er i for stor grad preget av en historisk bakgrunn med en annen avveining mellom politiske m\xc3\xa5l og hensyn\xc2\xbb, st\xc3\xa5r det i innstillingen fra Ratts\xc3\xb8utvalget (NOU 2004:13)._NEWLINE_I kj\xc3\xb8lvannet av arbeids- og velferdsdirekt\xc3\xb8r Joakim Lystads avgang 10.04.2015 uttalte professor Terje P. Hagen, som ledet et evalueringsutvalg av NAV i 2010, at \xc2\xabdet var et feilgrep \xc3\xa5 etablere NAV\xc2\xbb, mens Carl I. Hagen mente at \xc2\xabdet er for sent \xc3\xa5 reversere det n\xc3\xa5.\xc2\xbb\n_START_SECTION_\nEtatsnavnet\n_START_PARAGRAPH_\nNAV var opprinnelig en forkortelse for Ny arbeids- og velferdsforvaltning, men er n\xc3\xa5 et egennavn og et varemerke. NAV skriver navnet med store bokstaver ( majuskel, ogs\xc3\xa5 kalt versal).\n_START_SECTION_\n\xc3\x98konomiske ressurser\n_START_PARAGRAPH_\nNAV forvalter en tredel av statsbudsjettet gjennom ordninger som dagpenger, arbeidsavklaringspenger, sykepenger, pensjon, barnetrygd og kontantst\xc3\xb8tte, og alle innbyggerne er brukere.\n_START_SECTION_\nLokale NAV-kontorer\n_START_PARAGRAPH_\nDet er lokale NAV-kontorer i alle norske kommuner. Ved disse kontorene skal brukerne normalt m\xc3\xb8te et integrert kontor der ansatte i arbeids- og velferdsetaten og kommunens sosialtjeneste jobber sammen om \xc3\xa5 finne gode l\xc3\xb8sninger for brukerne. Det er f\xc3\xb8rste gang stat og kommune samarbeider s\xc3\xa5 tett om en felles tjeneste. NAV ble opprettet med hjemmel i arbeids- og velferdsforvaltningsloven av 2006. NAV er i ut\xc3\xb8velsen av sitt arbeid bundet av bestemmelsene i Forvaltningsloven._NEWLINE_Minstekravet til et NAV-kontor er \xc3\xb8konomisk sosialhjelp og kvalifiseringsprogram (henholdsvis sosialtjenesteloven kapittel 5 og 5A) fra kommunen og hele det statlige tjenestespekteret fra de tidligere trygdeetaten og Aetat._NEWLINE_Den lokale samarbeidsavtalen fastsetter hvilke tjenester det enkelte kontor tilbyr utover minstekravet.\n_START_SECTION_\nNAV Arbeid og Ytelser\n_START_PARAGRAPH_\nNAV Arbeid og Ytelser (NAY) utf\xc3\xb8rer vedtak i NAV-systemet, basert p\xc3\xa5 innstilling fra lokale NAV-kontor. De har ikke direkte publikumskontakt. Vedtak fattet av NAY skal p\xc3\xa5klages til det lokale kontoret, dernest til NAV Klageinstans._NEWLINE_Ikke alle fylker har en NAY-enhet, det er 21 avdelingskontorer med 10 underavdelinger. Saker m\xc3\xa5 dermed tidvis behandles i et annet fylke enn det NAV-klienten bor i._NEWLINE_Hierarkisk er NAY direkte underordnet Arbeids- og velferdsdirektoratet.'